Diari Oficial de la Generalitat Valenciana


Sumari del DOGV 9956, del 14-10-2024 (2024/10087)

RESOLUCIÓ de 2 d’octubre de 2024, de la Direcció General d’Ordenació Educativa i Política Lingüística, per la qual es regula la sol·licitud de participació i l’aplicació del Portfolio europeu de les llengües i el Portfolio europeu de les llengües electrònic (e-PEL +14) en els centres d’Educació Infantil, Educació Primària, Educació Secundària, Formació Professional, Formació de Persones Adultes i escoles oficials d’idiomes de la Comunitat Valenciana, i s’establixen les condicions per al reconeixement com a activitat de formació del professorat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9956

Data del DOGV
:   14-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10199

CVE
:   HLIH-G-7341-26171

Data del document
:   02-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Llei orgànica 2/2006, d’educació, de 3 de maig, modificada per la Llei orgànica 3/2020, de 29 de desembre, indica en l’article segon que una de les finalitats del sistema educatiu espanyol és la capacitació per a la comunicació en la llengua oficial i cooficial, si n’hi ha, i en una o més llengües estrangeres.

En el preàmbul de la citada llei orgànica es mencionen els objectius educatius plantejats per la Unió Europea i la UNESCO. Estes institucions proposaven, entre altres, millorar la qualitat i l’eficàcia dels sistemes d’educació i de formació, millorar la capacitació dels docents, promoure la societat del coneixement, garantir l’accés de totes les persones a les tecnologies de la informació i la comunicació i fomentar l’aprenentatge al llarg de tota la vida. En l’àmbit europeu, les Conclusions del Consell del 12 de maig de 2009 sobre un marc estratègic per a la cooperació europea en l’àmbit de l’educació i la formació (ET 2020) indicaven que calia atendre prioritàriament la necessitat que la ciutadania poguera comunicar-se en dos llengües, a més de la seua llengua materna. Així mateix, la Recomanació 2019/C189/03, del Consell de la Unió Europea, de 22 de maig de 2019, relativa a un enfocament global de l’ensenyament i l’aprenentatge d’idiomes, inclou com a exemple de bones pràctiques que professorat i alumnat registren els progressos realitzats utilitzant els portfolios de llengües individuals; per exemple, el Portfolio europeu de les llengües o el Passaport de llengües Europass.

La Llei 1/2024 de 27 de juny, per la qual es regula la llibertat educativa, regula l’educació plurilingüe a la Comunitat Valenciana diferenciant els territoris de predomini lingüístic valencià i castellà per a determinar la proporció de llengües vehiculars en l’ensenyament, fent referència tant a les llengües oficials de la Comunitat Valenciana com a les llengües estrangeres. Tot això, garantint el dret de les famílies a triar la llengua base de forma adaptada a les singularitats de cada zona.

D’acord amb els reials decrets que regulen el currículum bàsic en les etapes d’Educació Infantil, Primària, Secundària Obligatòria i Batxillerat; és a dir, el Reial decret 95/2022, d’1 de febrer, el Reial decret 157/2022, d’1 de març, el Reial decret 217/2022 de 29 de març i el Reial decret 243/2022 de 5 d’abril respectivament, la Comunitat Valenciana establix com un aspecte fonamental de l’ensenyament l’adquisició de la competència en comunicació lingüística i la competència plurilingüe. Este aspecte es reflectix en la normativa de desplegament i ordenació del currículum de les diferents etapes educatives mencionades; és a dir: el Decret 100/2022, de 29 de juliol, pel qual s’establix l’ordenació i el currículum de l’Educació Infantil; el Decret 106/2022, de 5 d’agost, d’ordenació i currículum de l’etapa d’Educació Primària; el Decret 107/2022, de 5 d’agost, pel qual s’establix l’ordenació i currículum d’Educació Secundària Obligatòria, i el Decret 108/2022, de 5 d’agost, pel qual s’establix l’ordenació i currículum de Batxillerat.

D’acord amb els mencionats decrets de currículum, en un sistema d’educació plurilingüe les llengües constituïxen el focus del procés d’aprenentatge perquè són l’instrument d’accés a la informació i a la construcció del coneixement. Així doncs, l’aprenentatge de les llengües es planteja des d’una perspectiva competencial i globalitzada, a través dels enfocaments metodològics centrats en el tractament integrat de les llengües i continguts (TILC), que prioritza tant la comprensió, la mediació, l’expressió i la interacció oral en la llengua estrangera com la creació de situacions d’aprenentatge que faciliten la transferibilitat de les competències obtingudes i l’adquisició d’aprenentatges significatius. També explicita que cal fer créixer actituds positives cap a la riquesa multilingüe i multicultural present en la societat, a on conviuen el valencià i el castellà, a més d’altres llengües familiars.

Este objectiu s’ha de dur a terme tenint en compte els principis en què s’inspira el sistema educatiu, com són l’equitat, que ha de garantir la igualtat d’oportunitats per al ple desenrotllament de la personalitat; la igualtat de gènere a través de la coeducació; la inclusió educativa; la igualtat de drets i oportunitats que permeten superar qualsevol tipus de discriminació i l’accessibilitat universal a l’educació com a element compensador de desigualtats personals, culturals, econòmiques i socials.

El Portfolio europeu de les llengües (PEL) està estretament relacionat amb el Marc europeu comú de referència (MECR). En tots els nivells educatius, els processos d’ensenyament i aprenentatge de llengües, l’avaluació i la promoció han de tindre com a referència els diversos nivells de domini de la llengua determinats en el MECR, concretats mitjançant els descriptors lingüístics. També han d’incloure els valors plurals de les llengües i les seues cultures, orientats pels recursos descrits i graduats del Marc de referència per als enfocaments plurals (MAREP).

Per a treballar el PEL es poden consultar els documents en:

– Enllaç al Volum complementari del MECR amb l’actualització dels descriptors lingüístics:

<https://cvc.cervantes.es/ensenanza/biblioteca_ele/marco_complementario/mcer_volumen-complementario.pdf>

– Enllaç per a accedir als descriptors culturals:

<https://www.ecml.at/portals/1/documents/ecml-resources/carap-es-web.pdf?ver=9858-13-68-843661-383>

Per tot el que s’ha exposat, d’acord amb les competències assignades pel Decret 136/2023, de 10 d’agost, del Consell, pel qual s’aprova el Reglament orgànic i funcional de la Conselleria d’Educació, Universitats i Ocupació, desplegades posteriorment per l’Orde 9/2024, de 25 d’abril,

RESOLC

*Primer. Objecte i àmbit d’aplicació*

Esta resolució té com a finalitat promoure i coordinar l’aplicació del Portfolio europeu de les llengües i del Portfolio europeu de les llengües electrònic (e-PEL +14) en els centres d’Educació Infantil, Educació Primària, Educació Secundària, Formació Professional, Formació de Persones Adultes i escoles oficials d’idiomes de la Comunitat Valenciana sostinguts amb fons públics; establir els requisits per a l’autorització de centres que apliquen el PEL, així com les condicions per al reconeixement de la participació a través d’una certificació.

*Segon. Descripció i objectius del Portfolio europeu de les llengües*

1. El Portfolio europeu de les llengües (PEL) és un document personal, basat en el MECR i promogut pel Consell d’Europa, en el qual les persones que aprenen o han aprés una llengua poden registrar i reflexionar sobre les experiències d’aprenentatge de llengües i cultures.

Este document permet que l’alumnat registre els seus avanços, es marque noves metes i reconega com i quan aprén dins i fora del centre escolar, a partir de la reflexió sobre les pròpies experiències i la valoració dels seus progressos. També servix per a afavorir l’autonomia, millorar l’autoestima i desplegar estratègies d’aprenentatge.

2. L’aplicació en l’aula del PEL té com a finalitat:

a) Promoure l’aprenentatge d’idiomes i el respecte a la diversitat lingüística per a aconseguir que la ciutadania de la Comunitat Valenciana puga comunicar-se en les dos llengües cooficials i en dos idiomes europeus.

b) Afavorir l’actualització metodològica de l’ensenyament de llengües, així com la coordinació i l’intercanvi d’experiències entre el professorat del mateix centre i altres centres educatius que ho apliquen.

c) Millorar l’ensenyament i l’aprenentatge de les llengües amb l’ús del PEL com una ferramenta metodològica per al professorat que permeta augmentar la motivació de l’alumnat per a aprendre’n altres i millorar la seua capacitat de comunicació.

d) Utilitzar el PEL com a instrument d’autoavaluació que motive l’estudiant a reflexionar sobre quins són els seus objectius d’aprenentatge lingüístic. A partir d’estos objectius, l’alumnat podrà planificar l’activitat discent i iniciar-se en un procés d’aprenentatge autònom.

e) Contribuir al desenrotllament de les competències clau establides en els currículums de les etapes educatives declarades obligatòries.

f) Afavorir el coneixement i l’augment d’experiències plurilingües i interculturals de l’alumnat.

g) Aprendre a valorar la llengua pròpia i les llengües dels altres com a part del patrimoni cultural europeu i mundial.

h) Conéixer i respectar la realitat pluricultural i plurilingüe en la qual estem immersos, reconeixent-la com una oportunitat de creixement.

i) Entendre les relacions que s’establixen entre les llengües i cultures per a establir ponts de comunicació i punts d’aprenentatge.

j) Visibilitzar i potenciar les cultures convivents en el centre educatiu com a factor d’integració i cohesió.

k) Potenciar l’autoestima mitjançant el coneixement d’un mateix i dels altres, així com afavorir l’autonomia i el desenrotllament d’estratègies d’aprenentatge.

*Tercer. Destinataris*

El professorat dels centres d’Educació Infantil, Educació Primària, Educació Secundària, Formació Professional, Formació de Persones Adultes i escoles oficials d’idiomes de la Comunitat Valenciana, sostinguts amb fons públics, que vullga participar en el projecte d’aplicació del PEL en el curs 2024-2025.

*Quart. Condicions d’aplicació del Portfolio*

1. El PEL es planteja com un projecte de centre que implica l’equip directiu, professorat, alumnat i famílies. La participació dels centres públics en l’aplicació del PEL ha de comptar amb l’aprovació tant del claustre com del consell escolar. En el cas dels centres privats concertats, la participació requerirà l’aprovació de la titularitat del centre, després d’haver oït el consell escolar. En tots els casos, serà necessària l’autorització de la Direcció General d’Ordenació Educativa i Política Lingüística.

2. El PEL s’ha d’aplicar en les dos llengües oficials, en almenys una llengua estrangera i també ha de donar visibilitat a altres llengües familiars de l’alumnat.

3. En els centres participants cal nomenar una persona coordinadora del projecte i constituir un grup de professorat que dinamitze l’aplicació del PEL. Esta persona coordinadora haurà de ser preferiblement un professor o professora amb destinació definitiva i que haja participat en el projecte amb anterioritat, excepte els centres de nova incorporació. Aquells centres amb més d’una etapa educativa implicada en l’aplicació del PEL podran nomenar una persona coordinadora per a Educació Infantil i Primària i una altra coordinadora per a la resta de les etapes.

Les dades de la persona o persones coordinadores i la relació del professorat participant es detallaran en el moment de la sol·licitud.

4. En l’aplicació del PEL, el centre ha de garantir que l’alumnat tinga la continuïtat de l’experiència durant l’etapa en què l’inicien.

5. El centre ha de garantir l’accés a la formació i actualització del professorat que s’incorpore al projecte per primera vegada.

6. Preferiblement, el projecte s’ha d’iniciar en el segon curs del segon cicle d’Educació Infantil, tercer curs d’Educació Primària, primer o tercer curs d’Educació Secundària Obligatòria o en qualsevol curs de Formació Professional, Formació de Persones Adultes o escoles oficials d’idiomes.

7. El grup del professorat participant, en coordinació amb l’assessoria del Servici d’Educació Plurilingüe, ha de planificar les actuacions del PEL, la preparació d’activitats i materials per a aplicar-lo i la realització d’experiències pràctiques amb l’alumnat.

8. L’equip PEL del centre ha d’elaborar la planificació anual de l’aplicació del Portfolio (PAAPEL), el producte final a on s’incloga tot el treball realitzat per l’equip i la memòria final amb el registre de participants.

9. El producte digital final ha de contindre els elements següents: dades del centre, justificació, organització, inventari i explicació breu de totes les activitats realitzades, una de les quals ha d’aparéixer detalladament. La presentació correcta d’estes activitats ha d’incloure: llengües i nivell del MECR de l’alumnat, activitats comunicatives, descriptors lingüístics i culturals, descripció de la tasca, instruments d’avaluació (autoavaluació i coavaluació), producte final, materials i evidències.

10. La persona coordinadora ha de compartir la documentació citada en els punts 8 i 9 mitjançant l’espai virtual del Portfolio en la plataforma AULES, amb la finalitat que la Conselleria d’Educació, Cultura, Universitats i Ocupació la pose a la disposició dels centres que apliquen el PEL i la puga difondre d’acord amb la normativa vigent.

11. L’autorització per a l’aplicació del PEL es renova cada curs escolar amb la sol·licitud de participació.

12. L’autorització del PEL es pot revocar per:

– Renúncia del centre a la participació en el projecte (annex IV)

– A proposta de la Direcció General d’Ordenació Educativa i Política Lingüística, si no es complixen les condicions d’esta resolució.

En qualsevol dels dos casos, s’ha de comunicar al Servici d’Educació Plurilingüe mitjançant un escrit dirigit al director general d’Ordenació Educativa i Política Lingüística, a l’adreça electrònica [iqcumqndo@yyc.yc](mailto:vtrvvbqdy@ynq.bm)

13. El personal assessor tècnic docent en matèria de plurilingüisme dependent de la Direcció General d’Ordenació Educativa i Política Lingüística coordinarà i donarà suport a la participació dels centres educatius en la formació i en l’aplicació del projecte del PEL regulat en esta resolució.

*Quint. Sol·licitud. Termini i procediment de presentació*

1. Tots els centres docents que desitgen participar en el projecte d’aplicació del PEL en el curs 2024-2025 hauran d’omplir el formulari disposat en l’Oficina Virtual (OVICE), disponible en l’enllaç que es publicarà en la pàgina web:

<https://ceice.gva.es/va/web/ensenanzas-en-lenguas/portfolio>

2. La sol·licitud ha de ser formalitzada per la persona que tinga la representació legal del centre i constarà de la següent informació:

– Dades del centre.

– Dades de la persona o persones coordinadores del Portfolio europeu de les llengües.

– Relació de professorat participant.

3. Així mateix, el centre públic que sol·licite ser autoritzat per primera vegada, ha d’adjuntar el certificat de l’acta de la sessió del consell escolar (annex II-A) i el del claustre (annex III) en el qual s’aprova la sol·licitud de participació en el projecte d’aplicació del Portfolio europeu de les llengües. Els centres privats concertats hauran d’adjuntar el certificat de l’acta de la sessió del consell escolar (annex II-B) en què done audiència a este òrgan.

4. El termini de presentació de sol·licituds i de la documentació de què s’acompanya, detallada en el model de sol·licitud (annex I), és de quinze dies hàbils a comptar de l’endemà de la publicació d’esta resolució en el *Diari Oficial de la Generalitat Valenciana.*

5. La Conselleria d’Educació, Cultura, Universitats i Ocupació examinarà tota la documentació presentada i finalment autoritzarà, a través d’una resolució del director general d’Ordenació Educativa i Política Lingüística, els centres que complisquen els requisits per a participar en l’aplicació del PEL.

*Sext. Certificació*

L’Orde 65/2012, de 26 d’octubre, de la Conselleria d’Educació, Formació i Ocupació (DOGV 31.10.2012), va establir el model de formació permanent del professorat, així com el disseny, reconeixement i registre de les activitats formatives.

6.1. Reconeixement

Una vegada comprovat que es reunixen les condicions indicades en este article, el Servici d’Educació Plurilingüe comunicarà al Servici de Registre i Acreditació Docent la llista del professorat que resulte apte per al reconeixement de la participació en el projecte d’aplicació del Portfolio com a activitat de formació, a fi que expedisca el certificat corresponent.

Per cada curs escolar es reconeixeran un total de 40 crèdits al professorat i 40 crèdits a la persona coordinadora que hagen participat en la formació establida pel Servici d’Educació Plurilingüe.

6.2. Condicions per al reconeixement

Per a reconéixer la participació en el projecte d’aplicació del Portfolio europeu de les llengües durant el curs 2024-2025, el professorat ha de complir les condicions següents:

a) Formar part de l’equip que participa en l’aplicació del PEL en un centre autoritzat per l’Administració educativa, segons s’indica en el resolc quart d’esta resolució.

b) Participar en les accions formatives sobre el PEL que es convoquen des de l’Administració educativa i dur a terme les actuacions incloses en la planificació a què fan referència els apartats 7 i 8 del resolc quart d’esta resolució.

c) Aplicar el PEL en les dos llengües oficials i, almenys, en una llengua estrangera.

d) Fer les tasques en la plataforma AULES amb la documentació requerida i en els terminis establits.

*Sèptim. Inclusió del projecte en la documentació del centre*

El Portfolio europeu de les llengües s’ha de fer constar en la programació general anual del curs 2024-2025.

*Octau. Ús de les tecnologies de la informació i comunicació i protecció de dades personals*

La gravació digital i el tractament de qualsevol documentació relacionada amb esta resolució ha de complir la normativa per la qual es regula l’ús de les tecnologies de la informació i comunicació i la protecció de dades en l’àmbit de la Generalitat Valenciana. Amb esta finalitat, els centres educatius hauran d’ajustar-se al que establixen les corresponents resolucions per les quals s’aproven les instruccions per a l’organització i el funcionament del curs escolar 2024-2025.

*Nové. Efectes*

Esta resolució produirà efectes l’endemà de publicar-se en el *Diari Oficial de la Generalitat Valenciana.*

Contra esta resolució, que no esgota la via administrativa, es podrà interposar un recurs d’alçada davant de la Secretaria Autonòmica d’Educació en el termini d’un mes a comptar de l’endemà de ser publicada, de conformitat amb el que disposen els articles 112, 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 2 d'octubre de 2024

Ignacio Martínez Arrúe

Director general d’Ordenació Educativa i Política Lingüística

Esta disposició conté annexos. Consulteu-ne la versió en PDF.